
PANEVĖŽIO MIESTO SAVIVALDYBĖS 
JAUNIMO REIKALŲ TARYBOS
POSĖDŽIO PROTOKOLAS
2026 m. spalio 5 d. Nr. 3-12
Panevėžys
Posėdis vyko: 2026 m. rugsėjo 28 d, 15:30 val. nuotoliniu būdu.
Posėdžio pirmininkas: Ignas Janeliūnas.
Posėdžio sekretorė: Toma Karosienė.
Dalyvauja: Kotryna Jackevičiūtė, Ignas Janeliūnas, Paulius Klimovas, Arnoldas Simėnas, Simona Stiraitė, Aušrys Valkūnas, Goda Voveriūnaitė-Kaminskienė.
[bookmark: _Hlk96420769]Darbotvarkė:
[bookmark: _Hlk241741731]1. Dėl pritarimo siūlomam atnaujintam Panevėžio miesto savivaldybės Jaunimo ar su jaunimu dirbančių organizacijų steigimosi ar įstatų keitimo išlaidų kompensavimo tvarkos aprašo projektui;
2. Dėl siūlymo Panevėžio miesto savivaldybės administracijai dėl SJRT reprezentacinių išlaidų poreikio nustatymo ir įtraukimo sudarant kitų metų savivaldybės biudžeto lėšų planą tvirtinimo;
3. Dėl jaunų žmonių pilietinio atsparumo ir pilietiškumo stiprinimo galimybių aptarimo;
4. Dėl elektrinių mikrojudumo priemonių eismo ribojimo Panevėžio miesto viešosiose erdvėse ir renginių metu;
5. Dėl bendrų SJRT posėdžių su Panevėžio miesto savivaldybės NVO taryba bei Panevėžio miesto savivaldybės Šeimos taryba organizavimo aptarimo;
6. Dėl SJRT atstovų delegavimo į mokyklų mokinių dalyvaujamojo biudžeto mokinių idėjų projektų vertinimo komisijas;
7. Kiti klausimai.
1) SVARSTYTA. Dėl pritarimo siūlomam atnaujintam Panevėžio miesto savivaldybės Jaunimo ar su jaunimu dirbančių organizacijų steigimosi ar įstatų keitimo išlaidų kompensavimo tvarkos aprašo projektui; 
SJRT pirmininkas Ignas Janeliūnas pristatė atnaujintą Panevėžio miesto savivaldybės (toliau – Savivaldybė) jaunimo ar su jaunimu dirbančių organizacijų steigimosi ar įstatų keitimo išlaidų kompensavimo tvarkos aprašo projektą. Priminta, kad poreikis atnaujinti šį tvarkos aprašą buvo išreikštas dar metų pradžioje. Įvertinus šių metų paraiškų teikimo praktiką, nuspręsta išlaidų kompensavimo praktikos nejungti su kitomis jaunimo finansavimo priemonėmis, o išlaikyti kaip atskirą priemonę, reglamentuojamą savarankišku teisės aktu. Pažymėta, kad siūlomi aprašo pakeitimai daugiausia yra techninio pobūdžio.
Diskusijos metu aptartas maksimalios kompensuojamos sumos didinimas. Pagal šiuo metu galiojantį aprašą vienai organizacijai gali būti kompensuojama iki 200 Eur. Svarstyta galimybė šią sumą padidinti iki 400 Eur. JRK Toma Karosienė pasiūlė nustatyti 300 Eur kompensavimo ribą, atsižvelgiant į tai, kad šiais metais organizacijų pateiktuose prašymuose nurodytos 398 Eur ir 209 Eur išlaidos.
SJRT pirmininkas pritarė ir įgarsino palaikymą JRK pasiūlymui bei pakvietė SJRT narius bendru sutarimu pritarti siūlomiems tvarkos aprašo pakeitimams.
SJRT nariai bendru sutarimu pritarė atnaujintam tvarkos aprašo projektui, numatant maksimalią 300 Eur kompensuojamą sumą.
1) NUTARTA. Pritarti siūlomam Panevėžio miesto savivaldybės jaunimo ar su jaunimu dirbančių organizacijų steigimosi ar įstatų keitimo išlaidų kompensavimo tvarkos aprašo projektui (1 priedas), numatant, kad maksimali vienai organizacijai kompensuojama suma būtų padidinta iki 300 Eur.
2) SVARSTYTA. Dėl siūlymo Panevėžio miesto savivaldybės administracijai dėl SJRT reprezentacinių išlaidų poreikio nustatymo ir įtraukimo sudarant kitų metų savivaldybės biudžeto lėšų planą tvirtinimo;
SJRT pirmininkas Ignas Janeliūnas priminė, kad ankstesniuose posėdžiuose jau buvo aptartas poreikis 2027 metų Savivaldybės biudžete numatyti atskiras lėšas SJRT reprezentacinėms išlaidoms ir pritarta siūlymo parengimui.
Prieš posėdį SJRT nariams buvo pateiktas SJRT pirmininko parengtas siūlymo projektas, kuriame numatoma galimybė skirti lėšų SJRT reprezentacinei atributikai ir priemonėms, reprezentacinėms dovanoms oficialių vizitų ir susitikimų metu, kitų savivaldybių jaunimo reikalų tarybų, institucijų bei organizacijų atstovų ir delegacijų priėmimui Panevėžyje bei kitoms su SJRT reprezentavimu susijusioms reikmėms.
SJRT pirmininkas pasiūlė pritarti parengtam siūlymui bendru sutarimu ir jį pateikti Savivaldybės administracijai.
SJRT nariai siūlymui pritarė bendru sutarimu.
2) NUTARTA. Bendru sutarimu pritarti siūlymui „Dėl Panevėžio miesto savivaldybės jaunimo reikalų tarybos reprezentacinėms išlaidoms skirtų lėšų numatymo 2027 metų Savivaldybės biudžete“ (2 priedas) ir pateikti jį Panevėžio miesto savivaldybės administracijai.
3) SVARSTYTA. Dėl jaunų žmonių pilietinio atsparumo ir pilietiškumo stiprinimo galimybių aptarimo;
SJRT pirmininkas Ignas Janeliūnas priminė, kad ankstesniame posėdyje buvo sutarta atskirai aptarti jaunų žmonių pilietinio atsparumo ir pilietiškumo stiprinimo klausimą. Jis pakvietė SJRT narius pasidalyti idėjomis dėl galimų šios srities veiklų ir priemonių.
SJRT narys Arnoldas Simėnas pabrėžė, kad organizuojamos veiklos turėtų būti orientuotos į praktinę naudą jaunimui, suteikti žinių apie informacinį saugumą, propagandos atpažinimą, dezinformacijos sklaidą ir kitus aktualius klausimus. Pasiūlyta organizuoti susitikimus su šių sričių ekspertais ir lektoriais, įtraukti mokyklų mokinių tarybas bei skatinti bendrojo ugdymo įstaigas organizuoti panašaus pobūdžio veiklas. Taip pat svarstyta galimybė rengti temines vienos ar kelių dienų stovyklas, protmūšius ir kitas interaktyvias veiklas, skirtas jaunų žmonių pilietiniam atsparumui stiprinti.
SJRT narė Simona Stiraitė pasidalijo Panevėžio atviro jaunimo centro patirtimi organizuojant šios tematikos stovyklą ir pažymėjo, kad jaunimas tokiomis veiklomis domisi, todėl tema yra aktuali.
JRK Toma Karosienė pasiūlė dar šiais metais organizuoti mokymus mokinių savivaldų atstovams, į juos pakviečiant atitinkamų sričių ekspertus. Aptarta, kad tokie mokymai galėtų tapti pirmuoju žingsniu, o vėliau pilietinio atsparumo ir pilietiškumo temos galėtų būti įtraukiamos į stovyklų, protmūšių ir kitų jaunimui skirtų renginių programas.
Diskusijos metu bendrai sutarta, kad SJRT pirmininkas ir JRK papildomai aptars galimas veiklas, jų organizavimo galimybes ir bendradarbiavimą su kitais Savivaldybės administracijos skyriais.
3) NUTARTA. Inicijuoti jaunų žmonių pilietinio atsparumo ir pilietiškumo stiprinimo veiklas, pirmiausia numatant galimybę dar šiais metais organizuoti mokymus mokinių tarybų atstovams, o dėl tolimesnių priemonių ir jų įgyvendinimo galimybių papildomai tartis su atsakingais Savivaldybės administracijos skyriais.
4) SVARSTYTA. Dėl elektrinių mikrojudumo priemonių eismo ribojimo Panevėžio miesto viešosiose erdvėse ir renginių metu;
SJRT pirmininkas Ignas Janeliūnas pakvietė SJRT narius aptarti šiuo metu visuomenėje girdimus siūlymus dėl elektrinių mikrojudumo priemonių, įskaitant elektrinius paspirtukus ir elektrinius dviračius, eismo ribojimo Panevėžio miesto viešosiose erdvėse ir renginių metu. Diskutuota apie galimus ribojimus konkrečiose miesto teritorijose, kelio ženklų ir infrastruktūros pritaikymą, dalijimosi paslaugų operatoriams taikomus reikalavimus bei eismo organizavimą masinių renginių metu.
SJRT pirmininkas išreiškė pritarimą aiškesniam eismo organizavimui, tinkamam infrastruktūros ženklinimui ir bendradarbiavimui su dalijimosi paslaugų operatoriais, siekiant techninėmis priemonėmis riboti elektrinių mikrojudumo priemonių greitį ar naudojimą nustatytose zonose. Kartu iškėlė klausimą dėl visiško draudimo renginių metu įgyvendinimo ir jo laikymosi kontrolės, ypač atsižvelgiant į tai, kad techniniai ribojimai galėtų būti taikomi nuomojamoms, tačiau ne asmeninėms mikrojudumo priemonėms. SJRT narė Kotryna Jackevičiūtė atkreipė dėmesį, kad papildomi reikalavimai renginių organizatoriams galėtų apsunkinti leidimų organizuoti renginius išdavimo procesą. Taip pat išsakyta abejonių dėl bendro elektrinių mikrojudumo priemonių eismo draudimo parkuose tikslingumo.
SJRT narys Arnoldas Simėnas pabrėžė, kad sprendžiant eismo saugumo problemas svarbu neapsiriboti draudimais, bet užtikrinti aiškų skirtingų eismo dalyvių judėjimo erdvių atskyrimą ir nuoseklų visuomenės informavimą. Jo nuomone, pėsčiųjų ir dviračių takai turi būti aiškiai pažymėti, o gyventojai informuojami apie nustatytas eismo taisykles ir ribojimus. Taip pat pasiūlyta renginių metu, atsižvelgiant į jų pobūdį ir vietą, draudžiamas važiuoti teritorijas aiškiai pažymėti ir prireikus atitverti laikinosiomis tvorelėmis.
Diskusijos metu pritarta siūlymui Laisvės aikštę numatyti kaip pėstiesiems skirtą erdvę, kurioje būtų draudžiama važiuoti elektrinėmis mikrojudumo priemonėmis. Pažymėta, kad aikštę galima nesudėtingai apvažiuoti, todėl toks ribojimas nesudarytų reikšmingų kliūčių judėjimui. SJRT narės Goda Voveriūnaitė-Kaminskienė ir Kotryna Jackevičiūtė išreiškė pritarimą šiam siūlymui. Akcentuota, kad nustatyti ribojimai turi būti aiškiai ir matomai pažymėti kelio ženklais.
Apibendrinus diskusiją, bendru sutarimu nuspręsta SJRT pirmininkui kartu su JRK pagalba parengti SJRT poziciją, kurioje būtų siūloma parkuose, Senvagėje ir kitose viešosiose erdvėse, kuriose įrengti dviračių takai, netaikyti bendro elektrinių mikrojudumo priemonių eismo draudimo, o užtikrinti aiškų pėsčiųjų ir dviračių takų atskyrimą. Laisvės aikštėje siūloma nustatyti pėstiesiems skirtą zoną, renginių metu ribojimus taikyti atsižvelgiant į konkrečias aplinkybes, o su dalijimosi paslaugų operatoriais bendradarbiauti dėl techninių ribojimo galimybių. Taip pat pabrėžta nuoseklaus visuomenės informavimo svarba.
4) NUTARTA. Pritarti posėdžio metu aptartiems siūlymams ir jų pagrindu parengti SJRT poziciją dėl elektrinių mikrojudumo priemonių eismo ribojimo Panevėžio miesto viešosiose erdvėse ir renginių metu (3 priedas); pateikti ją Panevėžio miesto savivaldybės administracijai.
5) SVARSTYTA. Dėl bendrų SJRT posėdžių su Panevėžio miesto savivaldybės NVO taryba bei Panevėžio miesto savivaldybės Šeimos taryba organizavimo aptarimo;
SJRT pirmininkas Ignas Janeliūnas pristatė galimybę organizuoti bendrus posėdžius su Savivaldybės NVO taryba ir Šeimos taryba, siekiant stiprinti tarpusavio bendradarbiavimą, susipažinti su šių tarybų veikla ir aptarti bendrus aktualius klausimus.
JRK Toma Karosienė pristatė Šeimos tarybos iniciatyvą atlikti jaunų šeimų tyrimą ir pasiūlė bendrą posėdį su šia taryba organizuoti 2027 m. pavasarį, kai jau bus gauti tyrimo rezultatai. Susitikimo metu būtų galima aptarti tyrimo išvadas, jaunų šeimų gerovės klausimus ir kitas abiem taryboms aktualias temas.
Taip pat diskutuota apie bendro posėdžio su NVO taryba organizavimą, siekiant aptarti nevyriausybinio sektoriaus aktualijas, organizacijoms kylančius iššūkius ir bendradarbiavimo galimybes. Sutarta šį susitikimą planuoti dar šių metų rudenį, galimą datą ir svarstytinus klausimus suderinant su NVO koordinatore bei SJRT nare Goda Voveriūnaite-Kaminskiene.
5) NUTARTA. Planuoti bendrą SJRT posėdį su NVO taryba 2026 metų rudenį, o su Šeimos taryba – 2027 metų pavasarį, gavus jaunų šeimų tyrimo rezultatus. Konkrečias posėdžių datas ir svarstytinus klausimus derinti su atitinkamų tarybų atstovais.
6) SVARSTYTA. Dėl SJRT atstovų delegavimo į mokyklų mokinių dalyvaujamojo biudžeto mokinių idėjų projektų vertinimo komisijas;
JRK Toma Karosienė pristatė mokyklų mokinių dalyvaujamojo biudžeto iniciatyvą ir pagal galiojantį tvarkos aprašą numatytą poreikį deleguoti SJRT atstovus į mokinių idėjų projektų vertinimo komisijas.
SJRT pirmininkas Ignas Janeliūnas pasiūlė į komisijas deleguoti kelis SJRT atstovus, atsižvelgiant į jų galimybes dalyvauti konkrečių mokyklų komisijų darbe. Taip pat iškėlė klausimą dėl atstovų dalyvavimo mokyklų, kurias jie patys yra baigę, komisijose.
SJRT pirmininko pavaduotoja Goda Voveriūnaitė-Kaminskienė pažymėjo, kad buvusių mokinių dalyvavimas galėtų būti naudingas, nes jie geriau pažįsta mokyklos aplinką ir jos poreikius. Diskusijos metu atkreiptas dėmesys į būtinybę užtikrinti nešališką projektų vertinimą.
SJRT pirmininkas pasiūlė į komisijas deleguoti SJRT narius Simoną Stiraitę, Paulių Klimovą, Kotryną Jackevičiūtę ir save. Sutarta, kad JRK gavusi mokyklų informaciją apie komisijų darbo laiką, su kiekvienu SJRT deleguojamu atstovu individualiai suderins dalyvavimo galimybes.
6) NUTARTA. Į mokyklų mokinių dalyvaujamojo biudžeto mokinių idėjų projektų vertinimo komisijas deleguoti SJRT narius Igną Janeliūną, Simoną Stiraitę, Paulių Klimovą, Kotryną Jackevičiūtę. Konkretų SJRT deleguojamų atstovų dalyvavimą mokyklų komisijose suderinti atsižvelgiant į komisijų darbo laiką ir deleguojamų asmenų galimybes jose dalyvauti.
7) SVARSTYTA. Kiti klausimai;
7.1. Dėl SJRT tarptautinio bendradarbiavimo galimybių;
JRK Toma Karosienė pristatė su Savivaldybės administracijos komunikacijos specialiste aptartas SJRT tarptautinio bendradarbiavimo galimybes. Informuota, kad ryšius būtų galima užmegzti su Panevėžio miestais partneriais: Liunenu (Vokietija), Daugpiliu (Latvija), Rakvere (Estija), Vinica (Ukraina), Liublinu (Lenkija) ir Gabrovu (Bulgarija). Taip pat paminėtas Tojohašio miestas (Japonija), su kuriuo dėl kalbos barjero labiau tiktų keistis patirtimi ir informacija nuotoliniu būdu.
Pažymėta, kad, SJRT nariams išreiškus pasirengimą plėtoti tarptautinį bendradarbiavimą, būtų galima pradėti megzti ryšius su miestų partnerių jaunimo atstovais ir ateityje pakviesti juos į Panevėžyje organizuojamus renginius. Aptarta, kad Savivaldybės administracijos Komunikacijos skyrius galėtų prisidėti organizuojant svečių apgyvendinimą, o SJRT – pasirūpinti jų maitinimu ir užimtumo programa. Pabrėžta, kad tokiam bendradarbiavimui būtinas SJRT narių įsitraukimas ir pasirengimas priimti svečius.
SJRT narė, Panevėžio jaunimo organizacijų sąjunga „Apskritasis stalas“ Prezidentė Kotryna Jackevičiūtė informavo, kad su Panevėžio jaunimo organizacijų sąjunga „Apskritasis stalas“ jau buvo susisiekę Vinicos miesto atstovai, išreiškę norą bendradarbiauti. Sutarta šią galimybę įvertinti plėtojant SJRT tarptautinius ryšius.
7.2. Dėl artimiausių SJRT posėdžių organizavimo;
SJRT pirmininkas Ignas Janeliūnas pasiūlė spalio mėnesį organizuoti du SJRT posėdžius, atsižvelgiant į numatytų svarstyti klausimų apimtį. Artimiausiuose posėdžiuose planuojama svarstyti naujai teikiamą Premijuojamo jaunimo konkurso nuostatų projektą, SJRT lūkesčių raštą dėl kitų metų Savivaldybės biudžeto ir SJRT nuostatų keitimo klausimus.
Kitą SJRT posėdį pasiūlyta organizuoti spalio 21 d., jo vietą ir laiką suderinant su Panevėžio kolegija.
7) NUTARTA. Informacinio pobūdžio klausimai.
Posėdžio pirmininkas			Ignas Janeliūnas	        

Posėdžio sekretorė 				Toma Karosienė
PANEVĖŽIO MIESTO SAVIVALDYBĖS
JAUNIMO REIKALŲ TARYBA
Panevėžio miesto savivaldybės administracijai
Panevėžio miesto savivaldybės merei
Kopija:
Panevėžio miesto savivaldybės tarybos Švietimo, mokslo ir jaunimo reikalų komiteto pirmininkui Arnoldui Simėnui
Panevėžio miesto savivaldybės tarybos Švietimo, mokslo ir jaunimo reikalų komiteto pirmininko pavaduotojai Sandrai Razminei
SIŪLYMAS
DĖL PANEVĖŽIO MIESTO SAVIVALDYBĖS JAUNIMO REIKALŲ TARYBOS REPREZENTACINĖMS IŠLAIDOMS SKIRTŲ LĖŠŲ NUMATYMO 2027 METŲ SAVIVALDYBĖS BIUDŽETE
2026 m. spalio 5 d. Nr. 15
Panevėžys
	Panevėžio miesto savivaldybės jaunimo reikalų taryba (toliau – SJRT), vadovaudamasi 2026 m. spalio 5 d. posėdžio protokolu Nr. 3-12 bei atsižvelgdama į vykdomos veiklos apimtį, bendradarbiavimą su kitų savivaldybių jaunimo reikalų tarybomis, institucijomis ir organizacijomis bei poreikį tinkamai reprezentuoti Panevėžio miestą, siūlo formuojant Panevėžio miesto savivaldybės (toliau – Savivaldybė) 2027 metų biudžetą numatyti atskiras lėšas SJRT reprezentacinėms išlaidoms.
	SJRT veikla apima ne tik jaunimo politikos klausimų svarstymą ir siūlymų Savivaldybei teikimą, bet ir Panevėžio miesto jaunimo interesų atstovavimą, bendradarbiavimą su kitų savivaldybių jaunimo reikalų tarybomis, institucijomis, jaunimo bei su jaunimu dirbančiomis organizacijomis. Organizuojami ir planuojami tarpsavivaldybiniai susitikimai, priimami partnerių bei kitų institucijų atstovai, dalyvaujama bendrose iniciatyvose. Tad atskiros reprezentacinėmis išlaidoms skirtos lėšos sudarytų galimybę pagal poreikį finansuoti SJRT reprezentacinę atributiką ir priemones, reprezentacines dovanas oficialių vizitų ir susitikimų metu bei kitų savivaldybių jaunimo reikalų tarybų, institucijų ir organizacijų atstovų bei delegacijų priėmimą Panevėžyje.
	Atsižvelgiant į tai, SJRT prašo, formuojant Panevėžio miesto savivaldybės 2027 metų biudžetą, numatyti atskiras lėšas SJRT reprezentacinėms išlaidoms: atributikai, dovanoms, svečių ir delegacijų priėmimui bei kitoms su SJRT reprezentavimu susijusioms priemonėms.
Panevėžio miesto savivaldybės
Jaunimo reikalų tarybos pirmininkas 			Ignas Janeliūnas






PANEVĖŽIO MIESTO SAVIVALDYBĖS
JAUNIMO REIKALŲ TARYBA
Panevėžio miesto savivaldybės administracijos direktoriui
Panevėžio miesto savivaldybės merei
Panevėžio miesto savivaldybės tarybai
POZICIJA
DĖL ELEKTRINIŲ MIKROJUDUMO PRIEMONIŲ EISMO RIBOJIMO PANEVĖŽIO MIESTO VIEŠOSIOSE ERDVĖSE IR RENGINIŲ METU
2026 m. rugsėjo 30 d. Nr. 14
Panevėžys
Panevėžio miesto savivaldybės Jaunimo reikalų taryba (toliau – SJRT) – patariamoji Panevėžio miesto savivaldybės institucija – 2026 m. rugsėjo 28 d. posėdyje aptarė elektrinių mikrojudumo priemonių, įskaitant elektrinius paspirtukus ir elektrinius dviračius, eismo ribojimo Panevėžio miesto viešosiose erdvėse ir renginių metu klausimą.
SJRT nuomone, sprendžiant šį klausimą svarbu užtikrinti pėsčiųjų ir kitų eismo dalyvių saugumą, kartu sudarant sąlygas elektrinėmis mikrojudumo priemonėmis judėti ten, kur tam pritaikyta infrastruktūra. Aiškiai atskirti pėsčiųjų ir dviračių takai, matomas ženklinimas bei visuomenės informavimas gali padėti išvengti konfliktinių situacijų ir užtikrinti saugesnį judėjimą.
Atsižvelgdama į posėdyje vykusią diskusiją, SJRT siūlo:
1. Parkuose, Senvagėje ir kitose viešosiose erdvėse, kuriose įrengti dviračių takai, netaikyti bendro elektrinių mikrojudumo priemonių eismo draudimo. Užtikrinti, kad pėsčiųjų ir dviračių takai būtų aiškiai atskirti, tinkamai paženklinti ir lengvai atpažįstami. Taip pat nuosekliai informuoti visuomenę apie saugų judėjimą šiose erdvėse ir pareigą naudotis tam skirtais takais;
2. Laisvės aikštę numatyti kaip pėstiesiems skirtą erdvę, kurioje elektrinėmis mikrojudumo priemonėmis važiuoti draudžiama. Šios zonos ribas ir joje galiojantį draudimą aiškiai pažymėti kelio ženklais. Kadangi aikštę galima apvažiuoti, toks sprendimas leistų apsaugoti pėsčiuosius, nesudarydamas reikšmingų kliūčių elektrinių mikrojudumo priemonių naudotojams;
3. Renginių metu ribojimus taikyti pagal renginio vietą, pobūdį ir dalyvių saugumo poreikius. Renginio organizatoriai turėtų aiškiai pažymėti teritorijas, kuriose renginio metu važiuoti negalima, o prireikus jas atitverti laikinosiomis tvorelėmis ar kitomis fizinėmis priemonėmis. Jei renginys vyktų pėstiesiems skirtoje Laisvės aikštėje, jo metu galiotų šiai erdvei nustatytas eismo ribojimas;
4. Bendradarbiauti su dalijimosi paslaugų operatoriais dėl aiškiai apibrėžtų ribojimo zonų nustatymo ir techninių galimybių jose riboti priemonių greitį ar naudojimą. Operatoriams taikomos priemonės turėtų papildyti vietoje įrengtą ženklinimą ir kitus eismo organizavimo sprendimus;
5. Nuosekliai informuoti gyventojus ir miesto svečius apie pėsčiųjų bei dviračių takų atskyrimą, nustatytas ribojimo zonas ir saugaus judėjimo taisykles.
Apibendrindama diskusiją, SJRT pasisako už tai, kad viešosiose erdvėse, kuriose įrengti dviračių takai, būtų išsaugota galimybė judėti elektrinėmis mikrojudumo priemonėmis, o pėsčiųjų saugumas užtikrinamas aiškiu takų atskyrimu, ženklinimu ir visuomenės informavimu. Laisvės aikštėje siūloma nustatyti pėstiesiems skirtą zoną, o renginių teritorijose ribojimus įgyvendinti aiškiai pažymint ir, kai reikia, fiziškai atitveriant vietas, kuriose važiuoti būtų draudžiama.
Panevėžio miesto savivaldybės
Jaunimo reikalų tarybos pirmininkas 		Ignas Janeliūnas

